Projects - Welcome to Kreativ Collectiv
by Lynelle Clark | Apr 11, 2022
Alet Tinkler. Onderwyseres van beroep en woonagtig in Kroonstad. Deeltyds besig met geestelike begeleiding en ook betrokke as vrywilliger op geestelike gebied by die Korrektiewe Dienste waar sy hoofsaaklik werk met gevonnisde, asook verhoorafwagtende dames, werk.
Driekie Grobler. Gekwalifiseerde Proefleser/redigeerder asook samesteller van boeke en bundels wat nou saamwerk met verskeie uitgewers/drukkers. Outeur van verskeie gepubliseerde boeke wat nou betrokke is by skryf- en digkuns op Sosiale Media asook verskeie taalinstansies ter bevordering van Afrikaans. Tans ondervoorsitter van die GHA (Die Genootskap vir die Handhawing van Afrikaans). Tree ook op as Geleentheidspreker en is 'n gekwalifiseerde Christelike berader sedert 2002 wat meestal met Dowes, sowel as kinders uit gebroke huise werk.
Elmarie van Kampen. Is werksaam by 'n primêre skool waar sy tans, ná 18 jaar by die Pre-Primêre fase van dieselfde skool, leerders met spesiale behoeftes onderrig. Sy het telkens beleef en besef dat 'n mens nie die belangrike taak van kinders onderrig en opvoed, sonder God kan doen nie.
Haar skrywerspad is 'n wonderlike ervaring en een wat sy ook nie sonder God kan of wil stap nie.
Johan van der Merwe. Is tans op pensioen en besig met 'n evangelisasie bediening op FB. Hy kom uit 'n dwelm-agtergrond en sy biografie is beskikbaar in boekvorm as REDE OM TE GLO wat 'n kragtige getuienis is van hoe Jesus sy lewe kom verander het reeds op 'n jong ouderdom.
Juan-Mari du Toit. 'n Tuisbly-mamma van Barkly Oos wat haar drie kinders self deur tuisskool-onderrig bystaan. Sy geniet dit om te bak en brou en kos en tuin te maak. Sy pak graag allerhande selfdoen-projekte saam met haar kinders aan en geniet dit om te skryf. As gesin ken hulle van God se wonderwerklike hand in hul lewens.
Laantie le Roux. 'n Tuisteskepper, het 'n hart vir kinders en bejaardes. Nie net is sy 'n ywerige tuinier en talentvolle skilder nie. maar sy skryf ook graag gedigte en illustreer kinderboeke. Werk in die gemeenskap of om te help om fondse te genereer vir instansies waar kinders hulp nodig het, is vir haar lekker. Foto's neem van natuurtonele is 'n stokperdjie. Bak en brou en tuisteskepping lê na aan haar hart. Stap en rondreis bring vir haar vreugde.
Lynelle Clark. Haar passie vir skryf het in 2010 begin. Na baie sukkel en val is sy vandag 'n self-gepubliseerde skrywer met 'n paar boeke beskikbaar in Afrikaans en Engels. Sy skryf oor die diep dinge, die seer en mooi van die lewe en is nie bang om oor moeilike onderwerpe te gesels nie. Haar boeke is deel van haar groei en weerspieël haar eie pad van val en opstaan.
Sy is betrokke by heelwat projekte wat beoordeling en skryf insluit en put groot genot in die verskeidenheid wat dit haar skryfkuns bied. Sy is 'n kranige leser en resensent en hou daarvan om mede-skrywers te help waar moontlik. Sy het ook verskeie ander mylpale behaal en geniet die leerproses. Die voortdurende groei hou haar in pas met die moderne ontwikkeling van tegnologie, skryf en mense.
Naomi Malan. Prokureur en Aktevervaardiger wat haar B juris. Graad in 1998 en LLB graad in 2000 behaal het. In haar vrye tyd skryf sy gedigte en toneelstukke en is mal oor kook, skilder, toneelspeel en kreatiewe werk. Sy beskou haar roeping as moeder en versorger vir haar kinders en vrou vir haar man as die grootste voorreg.
Nicola Tinkler. Het haar doktorsgraad in Sportwetenskap aan die Noordwes Universiteit suksesvol afgehandel. Tans is sy 'n voltydse dosent wat deur sportkondisionering en verstandelike vaardigheidsinoefening spelers, atlete en spanne help om hul volle potensiaal te bereik. 'n Gesonde leefwyse huisves beslis 'n gesonde gees. Geskrewe gedeeltes vind plaas tydens stilword tye saam met Vader.
Velma Barnard. Haar werksloopbaan het deur die versekeringswêreld gekoers waarin sy haarself bekwaam het. Sy geniet die mooi in die lewe enleef haar talente uit deur olieverf skilderwerk en skryfwerk. Velma se pa se afsterwe gedurende 2013 is die gevolg tot die begin van haar digkuns en skrywes om die hartseer se pyn te verwerk. Sy is lief vir musiek en bespeel ook self die orrel en sleutelbord. Sy geniet die digitale manipulering van foto's en neem ook graag self foto's as 'n stokperdjie. Haar strewe is om mense te inspireer en te motiveer deur haar skryfwerk.
Von Villon. Sweis- en verfinspekteur in die petrochemiese industrie en 'n Christelike berader in sy vrye tyd, weens 'n passie vir mense en sy lewe wat aan God toegewy is. 'n Liefde vir poësie het hy skaars drie jaar gelede ontdek en teen die einde van die eerste jaar was 15 gedigte in verskeie gesamentlike bundels gepubliseer. Sy debuutbundel Gedagte Duister sien binnekort die lig met 100 gedigte in sy unieke digstyl.
Willem Pretorius. Willem woon in Centurion saam met vroulief, dogter en seun. Sy passie om te skryf kom uit die bron van sy lewe, sy Skepper. Humor, andersheid, diepte en visie op 'n bonatuurlike wêreld is 'n resep vir unieke stories, gesetel in die liefde vir Suid-Afrika, die wonderlike mense wat hier woon en die natuurskoon.
My ouers is goeie mense en het my grootgemaak volgens hul onsekerhede, kennis en ervarings. Ek het nog altyd 'n diepe dankbaarheid vir hulle, ongeag my gevoelens. Hulle voorbeeld en getrouheid een van my groot pilare waarop ek kon staan.
My ma het my geleer van dryfkrag en onvoorwaardelike liefde. My pa hoe om logies na 'n situasie te kyk. Ek het die waarde van familie by hulle geleer. My liefde vir die land het ek van my pa gekry, asook liefde vir boeke. My Blog "Inspire to Read," se leuse is: "Be inspired! Read Books." Ek leef dit. Nie net omdat ek lief is vir lees nie, maar die voordele wat dit inhou.
Maar tog kon ek nooit die antwoord: wie is ek? Kry nie
My twyfelgedagtes het deurgeslaan in elke faset van my lewe. Van die mees onbenulligste dingetjies tot lewensbelangrike keuses was beïnvloed.
Ek het als bevraagteken, maar skugter gebly: elke keer wat ek spontaan opgetree het was ek in die bek geruk, wat veroorsaak het dat ek mense eenkant toe geskuif het en myself verloor het in boeke. Vandag is dit nogsteeds vir my moeilik om spontaan te wees.
Boeke was 'n veilige hawe te midde van die onderstrominge wat in die huis en later in my eie lewe geheers het. Maar dit het my ook in verkeerde rigtings gestuur wat lank by my gespook het daarna.
My toekomsplanne moes plek maak vir verantwoordelikhede waarvoor ek nog nie reg was nie. Dit het ek uitgehaal op my gewese man deur woede-aanvalle en stilstuipe. Als het daaronder gelei.
In 1992 het ek tot bekering gekom en was die leuens vervang met waarheid. Dit het nie oornag gebeur nie. Soos wat ek gegroei het in die Woord, so het die waarheid deurgesyfer: ek was soos 'n spons wat net gedrink het. Die Woord was soos vars water wat my denke, besluite en aksies beïnvloed het en kon ek elke onwaarheid verruil met waarheid.
Dit het tyd gevat om die leuens te vervang. Jare se bitterheid en seer moes afgeleer word en met nuwes vervang word. Dit het tyd gevat om werklik Vader se Woord as waarheid te glo, maar die oomblik wat dit gebeur het, het ek vry gevoel. Skoon; soos 'n nuwe mens. Ek het tuis gekom.